
Parlamentul  României

Camera  Deputaţilor
  Comisia pentru muncă                            Comisia pentru sănătate 

     şi protecţie socială                                         şi familie

Bucureşti, 26 martie 2014                        Bucureşti, 26 martie  2014

         Nr.4c-7/61                                              Nr.4c-8/63                 

RAPORT  COMUN
asupra propunerii legislative pentru modificarea şi completarea Legii nr.151/2010 privind serviciile specializate integrate de sănătate, educaţie şi sociale adresate persoanelor cu tulburări din spectrul autist şi cu tulburări de sănătate mintală asociate

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru sănătate şi familie au fost sesizate, prin adresa nr. Plx 50/2014 din 17 februarie 2014, cu dezbaterea pe fond, în procedură obişnuită, a propunerii legislative pentru modificarea şi completarea Legii nr.151/2010 privind serviciile specializate integrate de sănătate, educaţie şi sociale adresate persoanelor cu tulburări din spectrul autist şi cu tulburări de sănătate mintală asociate.

La întocmirea prezentului raport comun, Comisia pentru muncă şi protecţie socială şi Comisia pentru sănătate şi familie au avut în vedere:

· avizul favorabil al Consiliului Legislativ (nr.1045/27.09.2013)

· avizul favorabil al Comisiei juridice, de disciplină şi imunităţi 
(nr.4c-11/130/17.02.2014)

· avizul negativ al Comisiei pentru egalitatea de şanse pentru femei şi bărbaţi (nr.37/189/26.02.2014)

· avizul negativ al Comisiei pentru drepturile omului, culte şi problemele minorităţilor naţionale (nr.4c-5/76/14.03.2014)
· punctul de vedere, negativ, al Guvernului (nr.38/13.01.2014).
Propunerea legislativă are ca obiect de reglementare modificarea şi completarea Legii nr.151/2010 privind serviciile specializate integrate de sănătate, educaţie şi sociale adresate persoanelor cu tulburări din spectrul autist şi cu tulburări de sănătate mintală asociate, cu modificările şi completările ulterioare. Potrivit Expunerii de motive, prin modificările aduse se doreşte reglementarea diverselor programe de screening, desfiinţarea şcolilor speciale şi înlocuirea acestora cu Centre de Intervenţie Timpurie, desfiinţarea gradelor de handicap şi înlocuirea acestora cu certificate de dizabilitate, gratuitatea serviciilor medicale de diagnosticare şi monitorizare a dizabilităţii sau a patologiilor medicale asociate, precum şi instituirea de mecanisme clare de diagnosticare şi control a serviciilor de intervenţie şi asistenţă oferite copiilor cu dizabilităţi, cu participarea exclusiv a societăţii civile.
În conformitate cu prevederile art.63 din Regulamentul Camerei Deputaţilor, republicat, cele două comisii au dezbătut separat propunerea legislativă.

La lucrările Comisiei pentru muncă şi protecţie socială din data de 19 martie 2014, şi-au înregistrat prezenţa 24 deputaţi, din totalul de 24 membri ai comisiei.
Raportul comisiei a fost adoptat cu majoritate de voturi (6 abţineri).

La lucrările Comisiei pentru sănătate şi familie din data de 25 martie 2014 şi-au înregistrat prezenţa 17 deputaţi, din totalul de 18 membri ai comisiei.

Raportul comisiei a fost adoptat cu majoritate de voturi (2 abţineri).

Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 
Propunerea legislativă a fost respinsă de Senat în şedinţa din 11 februarie 2014.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, cele două comisii propun plenului Camerei Deputaţilor, respingerea iniţiativei legislative din următoarele considerente:
- standardele pentru serviciile integrate se stabilesc de către organismele profesionale abilitate, respectiv Colegiul Medicilor din România şi Colegiul Psihologilor din România pentru serviciile de sănătate şi actele conexe celor medicale, de către Ministerul Educaţiei Naţionale pentru serviciile educaţionale şi de către Ministerul Muncii, Familiei, Protecţiei Sociale şi Persoanelor Vârstnice pentru cele sociale;

- unele soluţii preconizate a fi introduse sunt deja reglementate prin Legea nr.151/2010;

- instituţiile centrale nu sunt furnizori de servicii, iar protocoalele trebuie încheiate la nivelul furnizorilor de servicii, asigurându-se, astfel, serviciile integrate de care beneficiarii au nevoie;

- instituţiile abilitate în furnizarea de servicii specializate sunt clinicile de psihiatrie pediatrică, secţiile din cadrul spitalelor de psihiatrie şi pediatrie, centrele de sănătate mintală pentru copii, cabinetele medicilor de familie, instituţiile private, precum cabinete private de psihiatrie, de psihologie, asociaţii, fundaţii în cadrul instituţiilor educaţionale şi a instituţiilor care furnizează servicii sociale potrivit prevederilor Ordonanţei Guvernului nr.68/2013, inclusiv în cadrul serviciilor de zi prevăzute de Legea nr.272/2004.

- serviciile integrate presupun colaborarea instituţiilor abilitate, fapt pentru care normele de aplicare se elaborează de către toate instituţiile implicate, cu consultarea Colegiului Medicilor din România, a Colegiului Psihologilor din România şi a organizaţiilor interesate din societatea civilă, şi se aprobă prin ordin comun al ministrului sănătăţii, preşedintelui casei naţionale de asigurări de sănătate, ministrului educaţiei naţionale şi ministrul muncii, familiei, protecţiei sociale şi persoanelor vârstnice.
     PREŞEDINTE,



   PREŞEDINTE,
FLORIN IORDACHE



RODICA NASSAR
       SECRETAR,                                         SECRETAR,
   MIHĂIŢĂ GĂINĂ                                  FLORIN BUICU
Întocmit

Consilier parlamentar Decebal Stănescu

